Grootste brandstofprysstyging nóg verwag | Maroela Media
Suid-Afrikaners kan volgende maand 'n rekordstyging in die prys van brandstof te wagte wees.
Die Automobiel-Assosiasie (AA) sê volgens data van die Sentrale Energiefonds (CEF), kan die petrolprys in April tot R24 per liter styg en die prys van diesel tot R23,60 per liter.
Daar word verwag dat die prys van 95 oktaan-petrol met R2,15 per liter sal styg, terwyl die prys van 93 oktaan-petrol met R2,07 sal toeneem.
Die prys van diesel sal tussen R2,94 en R3,08 per liter styg en die prys van paraffien met R2,51 per liter.
"Indien dit aan die einde van die maand 'n werklikheid word, sal dit die grootste styging in brandstofpryse in Suid-Afrika se geskiedenis wees. Dit sal ongetwyfeld groot gevolge vir alle verbruikers en die ekonomie in die algemeen inhou," sê die AA.
Die AA wys wel daarop dat oliepryse tans wipplank ry en dat daar dalk 'n mate van verligting kan kom voordat die departement van minerale hulpbronne en energie in April die nuwe brandstofpryse aankondig.
Die verwagte styging word gedryf deur internasionale oliepryse wat die afgelope paar weke tot rekordvlakke gestyg het weens die voortslepende konflik in Oekraïne en kommer oor Russiese olievoorrade.
Rusland is die derde grootste produsent van ru-olie en kommer bestaan nou oor die land se aanbod.
"Op grond van huidige data dra die styging in oliepryse 98% by tot die verwagte prysstygings, met die rand wat rondom R15,11 teenoor die Amerikaanse dollar gestabiliseer het, wat tot die ander 2% bydra.
"Verbruikers moet hulself voorberei op wat waarskynlik 'n lang winter gaan wees as die konflik in Oekraïne uitgerek word," waarsku die AA.
Sagtewaremaatskappy moet miljoene aan departement terugbetaal
Praat van bloed uit n klip tap.
Dit is tyd dat hulle alle Brandstofprys heffings wegvat. Die heffings gaan in elk geval nie waarvoor dit bedoel is nie. (Instandhouding van paaie ens.)